b'\n_START_ARTICLE_\nKaija Olin-Arvola\n_START_PARAGRAPH_\nKaija Irmeli Olin-Arvola (s. 16. marraskuuta 1948 Sammatti) on Raaseporissa asuva suomalainen runoilija. H\xc3\xa4nen teoksiaan ovat kustantaneet ja julkaisseet muun muassa Kulttuuriyhdistys Vastahanka ja Tuulentupa sek\xc3\xa4 Myllylahti-kustantamo. H\xc3\xa4n on osallistunut my\xc3\xb6s moniin antologioihin, muun muassa kirjailija Keijo Siekkisen teoksista kertovan kirjan (Keijo Siekkinen, kirjojen keskell\xc3\xa4, Jyv\xc3\xa4s-Ainola 2013) tekemiseen._NEWLINE_Runojen ohella h\xc3\xa4n on kirjoittanut pakinoita ja kolumneja Rakentajaan, Karkkilan Seutuun, Karkkilalaiseen ja Hyv\xc3\xa4ntuulen lehteen vuosina 1980\xe2\x80\x931995 sek\xc3\xa4 opintoaineistoja Kansan Sivistysty\xc3\xb6n Liitolle, Suomen Demokratian Pioneerien Liitolle ja Kuluttajaliitolle vuosina 1973\xe2\x80\x931983. H\xc3\xa4n on ty\xc3\xb6skennellyt my\xc3\xb6s kriitikkona, opettajana, toimittajana ja tiedotussihteerin\xc3\xa4 sek\xc3\xa4 k\xc3\xa4\xc3\xa4nt\xc3\xa4j\xc3\xa4n\xc3\xa4 Moskovassa ja Berliiniss\xc3\xa4 seitsem\xc3\xa4nkymment\xc3\xa4 luvulla. H\xc3\xa4n sai Alfred Kordelinin s\xc3\xa4\xc3\xa4ti\xc3\xb6n apurahan vuonna 1984 ja opetusministeri\xc3\xb6n apurahan vuonna 1992. H\xc3\xa4n opiskeli sanataidetta Oriveden opistossa vuosina 1996-1997._NEWLINE_Vuodesta 2016 Olin-Arvola on kirjoittanut nettijulkaisu Vastavalkeaan. Ty\xc3\xb6kansan Sanomiin h\xc3\xa4n on pakinoinut vuodesta 2019._NEWLINE_Olin-Arvola on naimisissa toimittaja Kari Arvolan kanssa ja h\xc3\xa4nell\xc3\xa4 oli yksi lapsi Iiro Antero Arvola (8.6.1980\xe2\x80\x9326.5.2018). Poikansa muistikirjan pohjalta Olin-Arvola on valmistanut nettijulkaisun Iiron kev\xc3\xa4t 2018. _NEWLINE_Olin-Arvola on euroedustaja Paavo V\xc3\xa4yrysen perustaman Kansalaispuolueen asiantuntijaj\xc3\xa4sen._NEWLINE_Olin-Arvolan ensimm\xc3\xa4isen kokoelman Kaikki kertautuu julkaisi Kulttuuriyhdistys Vastahanka vuonna 1994. Yhdess\xc3\xa4 toimittaja Marja Hollin kanssa h\xc3\xa4n on kirjoittanut dekkarin Aika j\xc3\xa4tt\xc3\xa4\xc3\xa4. Valikoiduista runoista on Mediapinta jukaissut kokoelman Mik\xc3\xa4\xc3\xa4n ei p\xc3\xa4\xc3\xa4ty kirjasarjassa Suomi 100 runokirjaa.'